RESOLUCIJA EVROPSKEGA PARLAMENTA

z dne 29. aprila 2015

s pripombami, ki so del sklepa o razrešnici glede izvrševanja splošnega proračuna Evropske unije za proračunsko leto 2013, oddelek IX – Evropski nadzornik za varstvo podatkov

EVROPSKI PARLAMENT,

— ob upoštevanju sklepa o razrešnici glede izvrševanja splošnega proračuna Evropske unije za proračunsko leto 2013, oddelek IX – Evropski nadzornik za varstvo podatkov,

— ob upoštevanju odločbe evropske varuhinje človekovih pravic OI/1/2014/PMC z dne 26. februarja 2015, s katero je zaključila svojo preiskavo na lastno pobudo o prijavljanju nepravilnosti,

— ob upoštevanju člena 94 in Priloge V Poslovnika,

— ob upoštevanju poročila Odbora za proračunski nadzor in mnenja Odbora za državljanske svoboščine, pravosodje in notranje zadeve (A8-0118/2015),

1. pozdravlja ugotovitev Računskega sodišča, da pri plačilih za upravne in druge odhodke Evropskega nadzornika za varstvo podatkov (v nadaljnjem besedilu: nadzornik) v letu, ki se je končalo 31. decembra 2013, ni bilo pomembnih napak ter da so bili pregledani nadzorni in kontrolni sistemi za upravne in druge odhodke učinkoviti;

2. ugotavlja, da je Računsko sodišče v letnem poročilu za leto 2013 navedlo, da ni ugotovilo hujših pomanjkljivosti v zvezi z revidiranimi področji, ki so se nanašala na človeške vire in javna naročila nadzornika;

3. ugotavlja, da je skupni dodeljeni proračun nadzornika v letu 2013 znašal 7 661 409 EUR (leta 2012 je znašal 7 624 090 EUR) in da je bila stopnja izvrševanja 84,7 % (leta 2012: 83,2 %); meni, da gre za pozitiven razvoj, in poziva k dodatnim prizadevanjem za izboljšanje stopnje izvrševanja;

4. poudarja, da gre pri proračunu nadzornika v celoti za upravni proračun; ugotavlja, da je stopnja izvrševanja odhodkov za zaposlene v instituciji 93,41-odstotna (naslov 1) in da delež odhodkov za stavbe, opremo in odhodke, povezane z delovanjem institucije, znaša 99,14 % (naslov 2);

5. je seznanjen s tem, da želi nadzornik še naprej izboljševati sistem za pravočasno spremljanje in nadzor postopkov zaposlovanja in oddaje javnih naročil; podpira nadzornika pri nadaljnjem spremljanju upravljanja nadomestil in izboljševanju ravni učinkovitosti;

6. z zadovoljstvom ugotavlja, da je nadzorna revizija, ki jo je junija 2013 izvedla služba za notranjo revizijo nadzornika, omogočila zaključek večine ukrepov in priporočil, predlaganih na področju upravnih postopkov in je pripeljala do ugotovitve, da 31. decembra 2013 ni bilo posebnega priporočila;

7. je seznanjen z dejstvom, da izvajanje priporočila glede zaščite podatkov iz pritožb še ni bilo zaključeno v trenutku nadzorne revizije iz junija 2013 zaradi zamude pri vzpostavljanju sistema vodenja primerov (Case Management System, CMS); ugotavlja, da bi bilo treba to priporočilo izvesti v celoti med letom 2014, saj je CMS operativen že od oktobra 2013;

8. je seznanjen z dejstvom, da odredbodajalec meni, da je stopnja vpeljanega upravljanja in nadzora primerna in se izboljšuje, in da se v času priprave letnega poročila o dejavnostih za leto 2013 ni pripetila nobena večja napaka in da ni potreben noben pridržek glede predhodnega preverjanja;

9. poudarja, da so se z Lizbonsko pogodbo povečale pristojnosti nadzornika, saj se je varstvo podatkov razširilo na vsa področja politik Unije; ugotavlja, da v Svetu še zmeraj potekajo razprave o novem pravnem okviru za varstvo podatkov (Komisija ga je predlagala 25. januarja 2012);

10. ugotavlja, da je bil v proračun nadzornika dodan nov naslov III, ki omogoča ustanovitev neodvisnega sekretariata za nov Evropski odbor za varstvo podatkov; potrjuje, da naslov do sprejetja pravnega okvira ne bo vseboval sredstev;

11. je seznanjen s tem, da je bilo pred kratkim odobreno novo orodje, analiza stroškov po dejavnosti, katerega cilj je povečati učinkovitost pri dodeljevanju sredstev in se bo začelo uporabljati v letu 2015;

12. želi, da se ga obvesti o proračunskih posledicah reorganizacije sekretariata nadzornika;

13. poudarja, da je služba Komisije za notranjo revizijo ugotovila, da so bile po zadnji oceni tveganja leta 2011 opravljene precejšnje izboljšave; poziva nadzornika, naj si še naprej prizadeva obravnavati preostala nerešena priporočila;

14. ugotavlja, da je bil v novih prostorih nadzornika nameščen sistem za videokonference; želi, da se ga obvesti o številu sestankov, pri katerih se je v letu 2013 uporabil ta sistem;

15. v celoti podpira oblikovanje ključnih kazalnikov uspešnosti, s katerimi bi ocenili učinkovitost uporabe virov; poziva nadzornika, naj v letno poročilo o dejavnostih še naprej vključuje pregled stanja;

16. zahteva, da se letnemu poročilu o dejavnostih priloži nepremičninska politika nadzornika, zlasti ker je pomembno, da se stroški tovrstne politike ustrezno racionalizirajo in da niso pretirani;

17. ponavlja zahtevo iz lanskega leta, naj nadzornik priloži izčrpno tabelo vseh človeških virov, ki jih ima na razpolago, razdeljeno po razredu, spolu in narodnosti; ugotavlja, da bi bilo treba tabelo samodejno priložiti poročilu o letnih dejavnostih institucije;

18. je zaskrbljen, ker na odgovornih položajih primanjkuje žensk; poziva k uvedbi načrta enakih možnosti, zlasti v zvezi z vodstvenimi položaji, da bi to neravnovesje čim prej odpravili;

19. meni, da je treba stroške sej zunaj uradnih prostorov za osebje institucij Unije v času krize in splošnih proračunskih rezov zmanjšati, in bi morale v čim večji meri potekati na samem sedežu institucij, saj njihova dodana vrednost ne opravičuje tako visokih stroškov;

20. z zaskrbljenostjo ugotavlja, da obstajajo med institucijami Unije velikanske razlike v stroških prevajanja; zato medinstitucionalno delovno skupino za prevajanje poziva, naj ugotovi vzroke zanje in predlaga rešitve, s katerimi bi odpravili obstoječe neravnovesje ter ob polnem spoštovanju kakovosti in jezikovne raznolikosti uskladili stroške prevajanja; ugotavlja, da v ta namen delovna skupina znova vzpostavi sodelovanje med institucijami, da bi izmenjale najboljšo prakso in rezultate ter opredelile področja, na katerih je mogoče sodelovanje ali sporazume med institucijami okrepiti; ugotavlja, da bi si morala delovna skupina tudi prizadevati za oblikovanje enotne metodologije predstavitve stroškov prevajanja za vse institucije in tako poenostaviti njihovo analizo in primerjavo; ugotavlja, da bi morala delovna skupina svoje ugotovitve predstaviti pred koncem leta 2015; poziva vse institucije, naj aktivno sodelujejo pri delu medinstitucionalne delovne skupine; pri tem opozarja, da je spoštovanje večjezičnosti v institucijah Unije temeljnega pomena, da se vsem državljanom Unije zagotovijo enaka obravnava in možnosti;

21. popolnoma soglaša s politiko preglednosti, ki jo zagovarja Urad evropskega varuha človekovih pravic, in poziva k vpeljavi postopka za vnaprejšnje ocenjevanje morebitnega vpliva določenih publikacij, da se jih objavi skupaj z obrazložitvenim poročilom in se tako izogne njihovi pristranski uporabi; poudarja, da bi moral ta postopek začeti izvajati Evropski varuh človekovih pravic v sodelovanju z nadzornikom, Komisijo in institucijo, ki jo publikacija zadeva;

22. je zaskrbljen zaradi zamude pri sprejemanju internih pravil za prijavljanje nepravilnosti; poziva nadzornika, naj ta pravila začne izvajati brez odlašanja;

23. pozdravlja, da je nadzornik pri pripravi svoje strategije za 2013–2014 sledil priporočilom Parlamenta iz resolucij o razrešnici za leti 2010 in 2012 ter da je izvajanje te strategije obrodilo pozitivne rezultate;